Søren Egge Rasmussen (EL), 2024-03-13:
Jeg sad lige og blev helt i tvivl om, om ordføreren snakkede om det samme lovforslag, som er til forhandling.
Men det er et lovforslag, der hedder L 118, og vi er jo i Enhedslisten meget for energibesparelser og energieffektiviseringer, og vi synes ikke, at man politisk har prioriteret det højt nok.
Og når vi så ser sådan et lovforslag her, hvor der lægges op til, at det sådan set bliver færre virksomheder, der bliver omfattet af krav, og når man ser høringssvarene fra Rådet for Grøn Omstilling og SYNERGI, som gør opmærksom på det, så synes jeg, det er værd at kigge på det her på ny og sige: Kan vi ikke gøre det bedre?
Er det her noget minimumsimplementering af et EU-direktiv, som vi egentlig godt kunne lave maksimumsimplementering på og få flere energibesparelser ud af det?
Og når vi så ser i lovforslaget, at man ikke sådan ridser op, at noget, som vedrører energibesparelser og energieffektiviseringer, skulle have en særlig klimagevinst, er det jo med til at bevise, at man ikke har lagt sig på det rette niveau.
Nu kan jeg forstå på debatten her, at der er en enkelt ordfører, der slet ikke kan forstå, at virksomheder ikke bare laver alle de energieffektiviseringer, som det sådan set er fornuftigt at gennemføre, og der er der altså bare adskillige rapporter, som siger, at virksomheder ikke i tilstrækkeligt omfang laver energieffektiviseringer og energibesparelser.
Inden jeg kom i Folketinget, sad jeg 15 år i en bestyrelse for et større andelsejet energiselskab, hvor man sådan set også lavede rådgivning om energibesparelser, og det, som jeg erfarede, var, at man hele tiden fandt steder, hvor man kunne lave rigtige, effektfulde energibesparelser, men at virksomhederne fravalgte det, hvis tilbagebetalingstiden var sådan 3-5 år.
Men er det ikke en udmærket forrentning, hvis man kan lave en investering, der tjener sig hjem på 3-5 år?
Det synes jeg, og det synes jeg også, at man, hvis man vil tage hensyn til klimaet, bør se på.
Med hensyn til hvad man kan gøre ekstra, var Enhedslisten jo fremme med et godt beslutningsforslag for et år siden om at lave en ambitiøs strategi for energieffektiviseringer og energibesparelser.
Der valgte Folketinget så ikke at sige, at det var et godt forslag, så det gennemfører vi.
Og vi havde jo også selv svigtet, fordi vi havde lavet så mange energi- og klimaaftaler, og så hørte jeg et oplæg, hvor CONCITO gjorde opmærksom på, at vi altså manglede noget på det her felt, og så lavede vi det beslutningsforslag, og det blev så ikke vedtaget.
Nu står vi så her i dag med et lovforslag, som implementerer en del af den grønne skattereform omkring at lave sådan et klimasyn.
Det har vi sådan set ikke noget imod at man gennemfører.
Og så er der et EU-direktiv, hvor vi er meget opmærksomme på, om ikke vi kan implementere det på en anden måde, så vi får en større effekt ud af det til gavn for dansk erhvervsliv.
Det er sådan set vores tilgang til det.
Og så skal vi jo frem til i Europa at gøre os uafhængige af importeret gas fra Putin.
Det synes vi også der skal turbo på.
Vi tager klimakampen alvorligt.
Så vi vil gerne stemme for et lovforslag, som er bedre end det her.
Nu ligger der et par høringssvar fra Rådet for Grøn Omstilling og også fra SYNERGI, der gør opmærksom på, at hvis det her lovforslag vedtages, vil der så være 300 færre virksomheder, som bliver stillet over for nogle krav om at lave energisyn og energiledelse.
Når jeg læser det, tænker jeg jo, om ikke vi kunne gøre det her lidt bedre.
Indimellem har vi nogle EU-direktiver, der bliver implementeret på sådan en minimumsmåde, og jeg ser jo gerne, at det er flest mulige virksomheder, som arbejder med energibesparelser og energieffektiviseringer.
Det er også derfor, at vi fra Enhedslistens side for et år siden fremsatte et forslag om, at der skulle laves en ambitiøs strategi for energieffektiviseringer og energibesparelser frem mod 2030.
Det beslutningsforslag opnåede ikke opbakning i Folketinget.
Nu står vi så med noget, som er en udmøntning af både et EU-direktiv og en politisk aftale.
Men jeg vil godt høre, om ordføreren ikke kan se, at det ville være fair, at man forsøgte at lande noget, som vedrørte flere virksomheder.